สินเชื่อลงทุนไม่ขยับ
ไทยพาณิชย์เผยไตรมาสแรกลูกค้าแห่กู้เงินหมุนเวียนหวังประคองธุรกิจช่วงเศรษฐกิจไม่โต
9 เม.ย. 2558

ไทยพาณิชย์เผยไตรมาสแรกลูกค้าแห่กู้เงินหมุนเวียนหวังประคองธุรกิจช่วงเศรษฐกิจไม่โต
นายอาทิตย์ นันทวิทยา รองประธานกรรมการบริหารและประธานเจ้าหน้าที่บริหาร ธนาคารไทยพาณิชย์ เปิดเผยว่า แนวโน้มสินเชื่อในไตรมาสแรกปีนี้มีอัตราการขยายตัวดีกว่าช่วงเดียวกันของปีก่อน แต่ส่วนใหญ่เป็นการขยายตัวของสินเชื่อเงินทุนหมุนเวียนมากกว่าการขอสินเชื่อใหม่เพื่อการขยายธุรกิจ ทั้งนี้ธนาคารไม่ได้ให้ความสำคัญกับเป้าหมายสินเชื่อแต่เน้นการสร้างส่วนต่างกำไรมากกว่า
ทั้งนี้ ในภาวะเศรษฐกิจที่ลำบาก การส่งออกซบเซา ราคาสินค้าเกษตรตกต่ำ ทำให้เป็นปัจจัยลบต่อภาพธุรกิจโดยรวม โดยเฉพาะกลุ่มสินเชื่อที่เปราะบางจะเป็นสินเชื่อรายย่อยระดับรากหญ้า สินเชื่อเพื่อธุรกิจและสินเชื่อเอสเอ็มอี ที่จะมีปัญหามากกว่าบริษัทขนาดใหญ่ที่มีสายป่านยาว
อย่างไรก็ตาม ธนาคารมีการประเมินภาวะเศรษฐกิจอยู่ตลอดเวลา ทำให้ที่ผ่านมามีความระมัดระวังในการปล่อยสินเชื่อและดูความสามารถในการชำระหนี้ของลูกค้าเป็นหลัก ขณะเดียวกันธนาคารมีการติดตามและดูแลลูกค้าอย่างใกล้ชิด พร้อมประคองลูกค้าที่ดีๆ ให้ผ่านวิกฤตไปด้วย ทำให้ไม่มีปัญหาหนี้ที่ไม่ก่อให้เกิดรายได้ (เอ็นพีแอล) มากนัก อีกทั้งกลุ่มลูกค้ารายย่อยของธนาคารส่วนใหญ่เป็นสินเชื่อซื้อบ้าน ที่เป็นลูกค้าระดับกลางและระดับบนขึ้นไป จึงไม่ค่อยจะมีปัญหา เพราะเป็นกลุ่มที่ยังมีกำลังซื้อ
“ในช่วงเศรษฐกิจที่ไม่โต เราก็ต้องช่วยประคับประคองลูกค้าด้วย ไม่ใช่ห่วงแต่จะแต่งตัวเลขเอ็นพีแอล และที่ผ่านธนาคารก็มีการเตรียมตัวเพื่อที่จะรองรับในช่วงที่สถานการณ์เลวร้าย ไม่ได้ปล่อยให้ลูกค้าทำธุรกิจล้มตายไป” นายอาทิตย์ กล่าว
นายอาทิตย์ กล่าวว่า การกระตุ้นเศรษฐกิจในขณะนี้ คือ การลงทุนของภาครัฐ ขณะเดียวกันรัฐต้องเร่งสร้างความเชื่อมั่นลงทุนรวมทั้งการส่งเสริมการท่องเที่ยวและสนับสนุนหามาตรการกระตุ้นการส่งออกด้วย โดยระยะสั้นจำเป็นต้องช่วยดูแลอัตราแลกเปลี่ยนไม่ให้เสียเปรียบกับคู่แข่งขันมากเกินไป
สำหรับความคืบหน้าการปรับโครงสร้างองค์กรใหม่นั้น ธนาคารได้เสนอให้ธนาคารแห่งประเทศไทย (ธปท.) พิจารณาแล้ว คาดว่าจะได้รับการอนุมัติประมาณปลายเดือน เม.ย.นี้ โดยโครงสร้างองค์กรใหม่จะเน้นให้ทุกส่วนงานมีส่วนร่วมในการผลักดันเป้าหมายของธนาคารให้เป็นไปในทิศทางเดียวกันมากขึ้น